FI Euroopan unionin virallinen lehti C 231/6

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 231/06

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”PANFORTE DI SIENA”

EY-N:o: IT-PGI-0005-0795-28.01.2010

SMM ( X ) SAN ( )

1. Nimi:

”Panforte di Siena”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 2.4 – Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta:

Nimi ”Panforte di Siena” viittaa makeaan konditoriatuotteeseen, joka on saatu jauhoista, kandeeratuista hedelmistä, pähkinöistä, sokerista, hunajasta ja mausteista valmistetusta taikinasta ja paistettu uunissa. Tuote voidaan saattaa kulutukseen kahdessa eri muodossa:

— valkoisena, jos se on päällystetty tomusokerilla;

— tummana, jos se on päällystetty mausteilla.

Panforte di Sienan fysikaaliset erityisominaisuudet:

— muoto: jos tuote pidetään kaupan kokonaisena, se on pyöreä tai suorakaiteen muotoinen; jos tuote pidetään kaupan paloina, ne ovat neljänneslohkon tai neliön muotoisia;

— koko: korkeus 14–45 mm; pyöreän tuotteen halkaisija 10–38 cm, suorakaiteen muotoisen tuotteen lyhyempi sivu 10–20 cm ja pidempi sivu 20–40 cm; paino vaihtelee koon mukaan välillä 33 g–6 kg;

— rakenne: tukevan täyteläinen, leikattaessa hieman kova;

— ulkonäkö: rakeinen, epätasainen pinta;

valkoinen variantti: valkoinen väri johtuu tomusokerista, jolla tuote on päällystetty; sokeri voidaan myös pakata tuotteen mukana olevaan pussiin ja levittää tuotteen päälle vasta nautittaessa;

tumma variantti: tummanruskea väri johtuu maustekerroksesta, jolla tuote on päällystetty.

Kemialliset ominaisuudet: lopputuotteen kosteuspitoisuus enintään 15 %.

Aistinvaraiset ominaisuudet:

— maku: makea; jälkimaussa tuntuvat kandeeratut hedelmät ja manteli sekä mausteinen aromi, joka on mieto valkoisella variantilla ja erittäin voimakas tummalla variantilla.

3.3 Raaka-aineet (ainoastaan jalostetut tuotteet):

Panforte di Siena valmistetaan seuraavista aineosista:

3.3.1 Pakolliset aineosat

3.3.1.1 Valkoinen variantti: tyypin 0 vehnäjauho: osuus taikinasta 14–18 %; pähkinät: kokonaiset kuorimattomat makeat mantelit, joiden osuus taikinasta on vähintään 18 %; kandeeratut hedelmät: kuutioitu sukaatti ja kandeerattu appelsiininkuori, joiden osuus taikinasta on 35–45 %; käytetyistä kandeeratuista hedelmistä sukaattia on oltava vähintään 25 %; sokeri: voidaan käyttää joko sakkaroosia, glukoosisiirappia tai inverttisokeria tai niiden sekoitusta; sokerien osuus taikinasta on 18–23 %; hunaja: monikukkaishunaja, jonka osuus taikinasta on 2–5 %; mausteet: muskottipähkinä ja kaneli, joiden osuus taikinasta on 0,3–1,5 %; muut aineosat: päälle siroteltava tomusokeri, tuotteen pohjana käytettävä tärkkelyslevy.

3.3.1.2 Tumma variantti: tyypin 0 vehnäjauho: osuus taikinasta 8–18 %; pähkinät: kokonaiset kuorimattomat makeat mantelit, joiden osuus taikinasta on vähintään 18 %; kandeeratut hedelmät: kuutioitu kandeerattu meloni ja appelsiininkuori, joiden osuus taikinasta on 35–45 %; käytetyistä kandeeratuista hedelmistä melonia on oltava vähintään 40 %; sokeri: voidaan käyttää joko sakkaroosia, glukoosisiirappia tai inverttisokeria tai niiden sekoitusta; sokerien osuus taikinasta on 18–23 %; mausteet: muskottipähkinä, kaneli ja maustepippuri, joiden osuus taikinasta on 0,6–5 %; muut aineosat: päälle siroteltava, edellä mainituista aineosista koostuva mausteseos, tuotteen pohjana käytettävä tärkkelyslevy.

3.3.2 Valinnaiset aineosat

3.3.2.1 Valkoinen variantti: pähkinät: rouhittu hasselpähkinä, jonka osuus taikinasta on enintään 1,5 %; kandeeratut hedelmät: kuutioitu kandeerattu meloni, jonka osuus käytetyistä kandeeratuista hedelmistä saa olla enintään 25 %; mausteet: muskottikukasta, pippurista, maustepippurista, korianterista ja neilikasta koostuva mausteseos; aromiaineet: vanilja. Muita aineosia, lisäaineita tai väri- taikka säilöntäaineita ei sallita.

3.3.2.2 Tumma variantti: kandeeratut hedelmät: kuutioitu sukaatti, jonka osuus käytetyistä kandeeratuista hedelmistä saa olla enintään 25 %; mausteet: muskottipähkinästä, korianterista, tähtianiksesta, neilikasta, inkivääristä, maustepippurista ja chilistä koostuva mausteseos; aromi: vanilja; sokerikulööri: osuus enintään 2 % taikinasta; saksanpähkinä: osuus enintään 5 % taikinasta; hunaja: osuus enintään 5 % taikinasta; pinnalle siroteltava kaakaopulveri. Muita aineosia, lisäaineita tai väri- taikka säilöntäaineita ei sallita. Kummankin variantin kohdalla sallitaan nykyisin useamman valinnaisen aineosan käyttö eritelmässä määrätyissä rajoissa.

3.4 Rehu (ainoastaan eläinperäiset tuotteet):

—

3.5 Erityiset tuotantoaiheet, joiden on tapahduttava yksilöidyllä maantieteellisellä alueella:

Kaikkien tuotantovaiheiden on tapahduttava 4 kohdassa yksilöidyllä alueella, koska ainoastaan siten voidaan varmistaa tuotteen aistinvaraiset ominaisuudet.

3.6 Viipalointia, raastamista, pakkaamista jne. koskevat erityiset säännöt:

Valmistuksen ja pakkaamisen on tapahduttava yhtäjaksoisesti, jotta tuotteen rakenne ei muutu sen jäähtyessä. Tältä osin on ratkaisevan tärkeää säilyttää tuotteen kosteuspitoisuus täsmälleen 3.2 kohdassa ilmoitetulla tasolla. Tuote imee helposti itseensä ulkopuolista kosteutta, mikä yhdessä sen kanssa, että tuotteen sisältämistä sokerista, jauhosta ja kandeeratuista hedelmistä vapautuu kosteutta, saattaa muuttaa Panforte di Sienan ulkonäön läpikuultavammaksi ja rakenteen pehmeämmäksi ja liisterimäisemmäksi, jolloin tuotteen aistinvaraiset ominaisuudet heikkenevät. Panforte di Siena pidetään kaupan paperista tai pahvista valmistetuissa suljetuissa pakkauksissa; yleensä tuote on ennen sitä pakattu sinetöityyn kääreeseen, joka estää sekä ulkopuolisen kosteuden imeytymisen että tuotteen altistumisen ulkopuolisille tekijöille ja erityisesti manteleissa ja jauhoissa mahdollisesti esiintyvien jauhokoisan kaltaisten tuholaisten aiheuttamille haitallisille vaikutuksille.

3.7 Merkintöjä koskevat erityiset säännöt:

Pakkauksessa ja suljinnauhassa on oltava maininnat ”Panforte di Siena” ja ”Indicazione geografica protetta” (suojattu maantieteellinen merkintä) tai sen kirjainlyhenne (IGP) sekä seuraavat lisätiedot:

tuottajan ja pakkaajan nimi, toiminimi ja osoite,

jäljempänä tässä kohdassa kuvattu tuotteen graafinen tunnus, jota on käytettävä yhdessä suojatun maantieteellisen merkinnän kanssa.

Myös seuraavien paikallisen perinteen mukaisten mainintojen lisääminen on sallittua:

”bianco” tai ”Margherita”, kun on kyseessä valkoinen variantti,

”nero”, kun on kyseessä tumma variantti.

Muiden kuin nimenomaisesti mainittujen luonnehdintojen lisääminen on kielletty.

Yksityisiin tuotemerkkeihin viittaavien mainintojen käyttö on kuitenkin sallittua, jos ne eivät ole luonteeltaan mainostavia tai omiaan johtamaan kuluttajaa harhaan. Myös muut todenperäiset ja todistettavissa olevat viittaukset sallitaan, jos ne ovat voimassa olevan lainsäädännön mukaisia eivätkä ne ole ristiriidassa tässä asiakirjassa mainittujen tavoitteiden ja tietojen kanssa.

Nimi ”Panforte di Siena” on merkittävä italian kielellä.

Tunnus muodostuu kaupungin vaakunasta (valkoinen yläosa ja musta alaosa); sitä ympäröi keltainen nauhamainen reunus (Pantone 1205 – 5 % M/30 % Y), jonka päät kääntyvät yläosassa kaksinkerroin.

Reunuksessa on kaareva musta teksti ”Panforte di Siena” kirjasinlajilla Gill Extra Bold Condensed. Alakulmassa sanojen ”Panforte” ja ”di Siena” välissä on musta viisiterälehtinen tyylitelty kukka. Yläosan kullankeltaisessa (Pantone 117 – 30 C/40 % M/70 % Y) koristeessa on mustalla ja valkoisella reunustettu musta kirjainlyhenne ”IGP” (SMM) kirjasinlajilla Gill Extra Bold Condensed ja välittömästi sen alapuolella kolmella rivillä musta teksti ”Indicazione geografica protetta” (suojattu maantieteellinen merkintä) kirjasinlajilla Gill Extra Bold. Tunnuksen mittasuhteita voidaan mukauttaa käyttötarkoituksen mukaan, mutta sen korkeuden on oltava vähintään 1,4 cm.

4. Maantieteellisen alueen tarkka rajaus:

Alue, jolla Panforte di Siena valmistetaan ja pakataan, käsittää Sienan maakunnan hallinnollisen alueen.

5. Yhteys maantieteelliseen alueeseen:

5.1 Maantieteellisen alueen erityisyys:

Panforte di Sienan valmistus yleistyi Sienan luostareissa ja herkkukaupoissa 1100-luvulla, kun Ranskasta Roomaan johtava pyhiinvaellusreitti ”Via Francigena” avasi tietä kaupunkien väliselle kauppavaihdolle. Näin Sienan konditoriatuotanto alkoi nopeasti kehittyä, ja sen erityisyys onkin osoitus suuresta luovuudesta, jota ilmentävät tyypillisten tuotteiden monipuolinen valikoima, kaupungin ripeän talouskehityksen mahdollistama mausteiden runsas käyttö ja ennen muuta alan toimijoiden taito, joka saavutti mainetta ja kunniaa myös kaupungin rajojen ulkopuolella. Juuri tämä vuosisatojen kuluessa vakiintunut erityinen taitotieto, jota Sienan herkkukauppiaat ovat mustasukkaisesti vaalineet, johti 1800-luvulla paikallisen konditoriateollisuuden syntymiseen, ja se on vielä tänäänkin työntekijämäärän, liikevaihdon ja vientimäärien mukaan mitattuna tärkein elinkeinoelämän ala.

Panforte di Sienan SMM-rekisteröintihakemus perustuu tuotteen vuosisataiseen maineeseen, joka johtuu useista taloudellisista ja kulttuurisista tekijöistä. Konditoriatuotteiden valmistus levisi vuodesta 1772 lähtien Sienan keskustasta myös muualle maakuntaan, ja tuotanto on perinteisesti aina edellyttänyt erityisosaamista, joka panforten valmistajilla (”panfortaio”) on hallussaan. Heidän erityisasemansa johtuu siitä, että eräät tuotantovaiheet, kuten aineosien tasalaatuisuuden valvonta ja tuotteen muotoileminen, edellyttävät erityistä ammattitaitoa. Toinen ammattinimike, joka voi olla joko erillinen toimija tai ”panfortaio”, on ”canditore”, joka vastaa hedelmien kandeerauksen onnistumisesta ja tuotteen sisältämien sokereiden tasapainoisesta annostuksesta.

5.2 Tuotteen erityisyys:

Panforte di Sienan maku on tunnusomaisen täyteläinen ja rakenne tukevan kova. Leikkauspinta on kiiltävä, ja sen värityksessä näkyvät mantelin, sukaatin, kandeeratun appelsiininkuoren ja kandeeratun kypsän melonin kermanvaaleat, kiiltävänvihreät ja oranssinkeltaiset sävyt. Kokonaiset mantelit ovat tasaisesti jakautuneet, minkä vuoksi tuote on tunnusomaisen kova. Kiinteys pureskeltaessa riippuu eri aineosista ja niiden ominaisuuksista, kuten mantelin kuituisuus ja kandeerattujen hedelmien tai sideaineen pehmeys. Tyypillinen maku johtuu eri aineosista, ja sitä korostavat ja täydentävät mausteseoksessa käytetyt mausteet.

Panforte di Sienan kiistaton maine johtuu sitä, että se on vakiinnuttanut asemansa tyypillisenä ja vertaansa vailla olevana joulunajan herkkuna.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Panforte di Siena on Sienan perinteisen gastronomian kenties itseoikeutetuin lähettiläs. Se tunnetaan kaikkialla maailmassa, ja sen historia ulottuu suoraan keskiajalle. On syytä täsmentää, että tuolloin Panforte ei ollut yksinomaan arvostettu elintarvike vaan valmistukseen käytettyjen mausteiden ansiosta myös eräänlainen lumelääke. Sienan Piazza del Campon vanhassa apteekissa on yhä mahdollista ihailla tiskin etuseinässä olevia arvokkaita maalauksia ja kullattuja kirjoituksia, jotka kertovat Panfortesta, Ricciarellista ja muista kaupungin tyypillisistä tuotteista.

Mausteiden taitava ja runsas käyttö taikinassa on osoitus Panforte di Sienan alkuperästä, koska muun muassa strategisen sijaintinsa ansiosta Via Francigenan varrella Siena oli keskiajalta lähtien maustekaupan ehdoton keskus ja yksi Euroopan vauraimmista ja kehittyneimmistä kaupungeista.

Mausteiden laatu, runsaus ja taitava käyttö ovat vuosisatojen ajan olleet Sienan luostareiden ja herkkukauppojen vahvuus, ja on kuvaavaa, että tunnetuimmat Panforte di Sienan tuottajayritykset olivatkin usein alun perin pieniä paikallisia herkkukauppoja.

Sienan alueella on perinteisesti tuotettu runsaasti viljaa ja siitä saatuja jauhoja (erityisesti harjanteilla), pähkinöitä (erityisesti manteleita ja hasselpähkinöitä) sekä hunajaa, ja Sienan vaikutus näkyy myös eräiden kandeerattujen hedelmien käytössä ja alkuperässä. Panforte di Sienan erityispiirteisiin kuuluu esimerkiksi yllättävä melonin käyttö. Se johtuu eräästä alueella perinteisesti viljellystä paikallisesta lajikkeesta (”zatti”), jonka panforten valmistajat totesivat soveltuvan erinomaisesti kandeerattavaksi erittäin pehmeän kuorensa, makean maltonsa ja voimakkaan värinsä ansiosta. Sen vuoksi lajiketta onkin pitkään viljelty Sienaa ympäröivällä maaseudulla käytettäväksi Panforte di Sienan valmistuksessa.

Nimi ”Panforte” alkoi yleistyä 1800-luvun alussa. Samalla vuosisadalla myös tuotteen valmistus levisi pienistä herkkukaupoista paljon laajempaan mittakaavaan, ja sitä alettiin pitää yhä enemmän kaupan myös Sienan ulkopuolella, erityisesti Firenzen alueen liikkeissä. Natale Pepi perusti ensimmäisen Panforte di Sienaa valmistavan tehtaan vuonna 1810, kun Napoleon määräsi Santa Maria della Scalan sairaalan apteekin suljettavaksi. Samalla vuosisadalla Pellegrino Artusi mainitsee niin ikään panforten yhtenä tyypillisenä sienalaisena erikoisuutena klassisessa teoksessaan ”La scienza in cucina e l'arte di mangiare bene” (1891). Siitä lähtien se mainitaan Sienan gastronomian tyypillisenä edustajana kaikissa Italiassa ja muualla ilmestyneissä matkaoppaissa. Tässä yhteydessä on mainittava erityisesti Italian Touring Clubin matkaoppaassa vuodelta 1931 oleva erittäin mairitteleva lausunto, jossa todetaan, että ”Sienan konditoriatuotteiden ylintä aatelia on kaikkialla maailmassa tunnettu Panforte di Siena.” Valkoinen variantti syntyi vuonna 1879, kun tuote valmistettiin ensimmäisen kerran vähemmän maustettuna ja tomusokerilla päällystettynä juhlistamaan kuningatar Margheritan vierailua elokuussa Palio di Sienan laukkakilpailussa. Uusi tuote sai nimekseen ”Panforte Margherita”. Siitä tuli välittömästi erittäin suosittu, ja se tunnetaan myös nimellä ”panforte bianco”. Panforte di Sienan valmistus aloitettiin syyskuussa, koska silloin tiettyjä aineosia, kuten pähkinöitä, oli helpommin saatavilla, ja se jatkui vuoden lopulle asti. Tuote nautittiin joulunajan juhlaherkkuna. Nykyisin Panforte di Sienaa valmistetaan myös perinteisen joulusesongin ulkopuolella monissa keskisuurissa laitoksissa ja alueen leipomoissa ja konditorioissa, joiden yhteenlaskettu liikevaihto on noin puolet Sienan tyypillisten konditoriatuotteiden kokonaisliikevaihdosta.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 19 päivänä lokakuuta 2005Italian tasavallan virallisen lehden numerossa 244 ehdotuksen suojatun alkuperänimityksen ”Panforte di Siena” hyväksymiseksi.

Eritelmän täydellinen teksti on saatavissa internet-osoitteessa:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai menemällä suoraan ministeriön kotisivulle (http://www.politicheagricole.it), valitsemalla ensin ”Prodotti di qualità (vasemmalla) ja sen jälkeen ”Disciplinari di produzione all’esame dell’UE [regolamento (CE) n. 510/2006]”.

(1) EUVL L 93, 31.3.2006, s. 12.